**ŠIRITEV SISTEMA VSE NA ENEM MESTU IN POSEBNE UREDITVE ZA POSLOVNE SUBJEKTE – VEM**

**(s pogostimi vprašanji in odgovori)**

**Podrobnejši opis**

**NOVEMBER 2022**

**KAZALO**

[1. ŠIRITEV SISTEMA VSE NA ENEM MESTU – VEM 3](#_Toc66967214)

[2. PRAG V ZVEZI S KRAJEM DOBAVE ALI OPRAVLJANJA STORITEV 3](#_Toc66967215)

[3. POSEBNE UREDITVE VEM 3](#_Toc66967216)

[3.1 Neunijska ureditev VEM + 3](#_Toc66967217)

[3. 2 Unijska ureditev VEM + 3](#_Toc66967218)

[3. 3 Uvozna ureditev VEM in posebna ureditev – uvoz blaga v vrednosti do 150 EUR iz tretjih držav + 4](#_Toc66967219)

[3. 3. 1 Posebna ureditev za prodajo na daljavo iz tretjih držav – uvozna ureditev VEM 4](#_Toc66967220)

[3. 3. 2 Posebna ureditev za prijavo in plačilo uvoznega DDV 4](#_Toc66967221)

[4. VPRAŠANJA IN ODGOVORI Z DAVČNEGA PODROČJA ZA POSLOVNE SUBJEKTE 4](#_Toc66967222)

1. ŠIRITEV SISTEMA VSE NA ENEM MESTU – VEM

Za poenostavitev obveznosti poslovnih subjektov, ki delujejo v državah članicah, kjer nimajo sedeža, bo vzpostavljena elektronska ureditev »vse na enem mestu«, v nadaljevanju VEM (OSS), in sicer za identifikacijo, izključitev in predložitev posebnega obračuna DDV.

Sistem VEM bo na voljo poslovnim subjektom oz. davčnim zavezancem s sedežem v EU in davčnim zavezancem, ki nimajo sedeža v EU. Z uporabo poenostavljenih postopkov jim bo omogočeno, da bodo vse obveznosti do davčnega organa v zvezi z opravljanjem čezmejnih storitev in dobav blaga, za katere je kraj obdavčitve v namembni državi članici, lahko izpolnjevali v državi članici sedeža in se jim ne bo treba več registrirati za DDV v vsaki državi članici, v kateri se šteje, da je opravljena dobava blaga ali storitev, za katere se kraj obdavčitve določi v tej namembni državi članici.

Dosedanji opcijski ureditvi mini VEM (MOSS) bodo tako nadomestile opcijske ureditve VEM (OSS), saj se lahko poslovni subjekt oz. davčni zavezanec sam odloči ali jih bo uporabljal ali ne, in sicer:

* posebna ureditev za storitve, ki jih opravljajo poslovni subjekti, ki nimajo sedeža v Uniji (t.i. neunijska ureditev);
* posebna ureditev za prodajo blaga na daljavo znotraj Unije, za dobavo blaga v državi članici prek elektronskih vmesnikov, ki omogoča to dobavo, in za storitve, ki jih opravljajo poslovni subjekti, ki imajo sedež znotraj Unije, vendar ne v državi članici potrošnje (t.i. unijska ureditev)
* posebna ureditev za prodajo na daljavo s tretjih ozemelj ali iz tretjih držav, kadar gre za pošiljke z realno vrednostjo največ 150 evrov (t.i. uvozna ureditev).

2. PRAG V ZVEZI S KRAJEM DOBAVE ALI OPRAVLJANJA STORITEV

Obstoječi prag za prodaje blaga na daljavo znotraj Unije (v Sloveniji: 35.000 EUR) in prag za opravljanje telekomunikacijskih storitev, storitev oddajanja in elektronskih storitev v višini 10.000 evrov bosta odpravljena in ga bo nadomestil nov prag 10.000 EUR, ki bo veljal za vse države članice ter za vse dobave blaga znotraj Unije po novi definiciji in čezmejne telekomunikacijske storitve, storitve oddajanja in elektronske storitve.

3. POSEBNE UREDITVE VEM

3.1 Neunijska ureditev VEM +

Uporaba neunijske ureditve se bo po novem, poleg telekomunikacijskih storitev, storitev oddajanja in elektronskih storitev, razširila na vse storitve, ki jih opravljajo davčni zavezanci, ki nimajo sedeža v Uniji in katerih kraj opravljanja storitev je v državi članici skladno s pravili za določitev kraja opravljanja storitev, ter so opravljene osebam, ki niso davčni zavezanci. Nova pravila ne spreminjajo kraja obdavčitve teh storitev, ampak ponujajo poenostavljen postopek za prijavo dolgovanega DDV v državi članici, kjer je storitev opravljena.

3. 2 Unijska ureditev VEM +

Unijska ureditev se bo po novem, poleg telekomunikacijskih storitev, storitev oddajanja in elektronskih storitev, uporabljala za vse storitve, katerih kraj opravljanja storitev je v državi članici skladno s pravili za določitev kraja opravljanja storitev, in tudi za dobave blaga na daljavo znotraj Unije in dobave blaga v državi članici z uporabo elektronskih vmesnikov, ki omogočajo dobavo.

3. 3 Uvozna ureditev VEM in posebna ureditev – uvoz blaga v vrednosti do 150 EUR iz tretjih držav +

V skladu z Direktivo Sveta (EU) 2017/2455, ki spreminja Direktivo 2006/112/EC (DDV direktiva) in Direktivo 2009/132/EC (DDV uvozne oprostitve), se 1. 7. 2021 odpravlja oprostitev plačila DDV za uvoz pošiljk majhne vrednosti do 22 EUR iz tretjih držav. Za te pošiljke se po tem datumu obračunal DDV, ki se pobira ob uvozu. Zakonodaja predvideva dva možna načina carinjenja teh pošiljk. Preko *Posebne ureditve za prodajo na daljavo s tretjih ozemelj ali iz tretjih držav uvoženega blaga* – uvozna ureditev VEM in preko *Posebne ureditve za prijavo in plačilo uvoznega DDV* – posebna ureditev.

**3. 3. 1 Posebna ureditev za prodajo na daljavo iz tretjih držav – uvozna ureditev VEM**

Omogoča plačilo DDV za pošiljke do 150 EUR preko vlaganja davčnih obračunov:

* ureditev lahko uporablja vsak poslovni subjekt oz. davčni zavezanec, ki ima sedež v EU in prodaja na daljavo iz tretjih držav uvoženo blago (mogoče preko posrednika),
* uporaba individualne identifikacijske številke DDV (IOSS številka),
* DDV obveznost nastane v trenutku dobave v državi članici potrošnje in po stopnji te države,
* vložitev mesečnega DDV obračuna v državi članici identifikacije,
* država članica identifikacije nakaže DDV vsaki državi članici potrošnje najkasneje 20 dni po koncu meseca, v katerem je bilo prejeto plačilo.

**3. 3. 2 Posebna ureditev za prijavo in plačilo uvoznega DDV**

V zvezi z blagom, za katero se odpošiljanje ali prevoz konča v tej državi članici omogoča obračuna uvoznega DDV preko carinske deklaracije.

4. VPRAŠANJA IN ODGOVORI Z DAVČNEGA PODROČJA ZA POSLOVNE SUBJEKTE

1. ***Poslovni subjekt oz. davčni zavezanec s sedežem v Sloveniji opravlja prodaje blaga na daljavo znotraj Unije in opravlja tudi storitve za prejemnike v drugih državah članicah EU. Ali se lahko v sistem VEM vključi samo za prodaje blaga na daljavo?***

Poslovni subjekt, ki se odloči za uporabo sistema VEM (unijska ureditev) mora prek tega sistema prijaviti vse svoje dobave in opravljene storitve, ki so zajete v tej posebni ureditvi. Posebne ureditve ne more uporabiti samo za prodaje blaga na daljavo.

1. ***Poslovni subjekt oz. davčni zavezanec, s sedežem v Sloveniji, opravlja prodaje blaga na daljavo končnim potrošnikom v drugih državah članicah EU, ki ga skladišči v svojem skladišču v Sloveniji. Skupna vrednost opravljene čezmejne prodaje končnim potrošnikom v drugih državah članicah ne presega 10.000 evrov. Ali se zanj kaj spremeni?***

Načeloma se za ta poslovni subjekt nič ne spremeni, ker ima sedež samo v eni državi članici in skupna vrednost dobav blaga ne presega 10.000 evrov. Te dobave se obravnavajo enako kot domače dobave opravljene končnim potrošnikom v Sloveniji.

Lahko pa se uporabijo splošna pravila in plačilo DDV v državi članici potrošnje. V tem primeru se lahko v Sloveniji registrirate na podlagi unijske ureditve. Če se ne želite registrirati v posebno unijsko ureditev, se lahko identificirate za namene DDV v državah članicah prihoda blaga.

1. ***Poslovni subjekt, s sedežem v Sloveniji, opravlja prodaje blaga na daljavo končnim potrošnikom v drugih državah članicah EU, ki ga skladišči v svojem skladišču v Sloveniji in v Nemčiji. Vrednost čezmejne prodaje blaga na daljavo iz skladišča v Sloveniji znaša 4.000 evrov, iz skladišča v Nemčiji pa 4.500 evrov. Ali zame velja prag 10.000 evrov?***

Ne, prag 10.000 evrov zanj ne velja, ker davčni zavezanec blago odpošilja iz dveh držav članic. Da bi ta prag veljal, mora imeti davčni zavezanec sedež v eni državi članici iz katere odpošilja tudi blago.

1. ***Poslovni subjekt, ki ima sedež izven Unije, ima zalogo blaga v Sloveniji, od koder opravlja tudi prodaje blaga na daljavo končnim potrošnikom v drugih državah članicah EU, in sicer prek svojega spletnega mesta. Vrednost prodaje blaga na daljavo ne presega 10.000 evrov. Ali zame valje prag 10.000 evrov?***

Ne, prag v višini 10.000 evrov velja samo za davčne zavezanec s sedežem v Uniji.

1. ***Katere storitve in dobave blaga se štejejo v prag 10.000 EUR?***

Prag v višini 10.000 EUR  velja samo za telekomunikacijske storitve, storitve oddajanja in elektronsko opravljene storitve (TBE storitve) ter prodaje blaga na daljavo končnim potrošnikom znotraj Unije. Prag torej ne velja za ostale storitve, opravljene končnim prejemnikom v EU.

1. ***Ali velja prag 10.000 EUR prometa za prodajo v vse države članice EU skupaj ali za vsako posebej po 10.000 EUR?***

Prag 10.000 EUR velja za prodajo v vse države članice EU skupaj (razen Slovenije), ob pogoju, da ima dobavitelj ali ponudnik sedež ali stalno bivališče samo v Sloveniji. Prag se izračuna ob upoštevanju skupne vrednosti čezmejnih telekomunikacijskih storitev, storitev oddajanja in elektronsko opravljenih storitev (TBE storitve) ter prodaj blaga na daljavo končnim potrošnikom znotraj Unije. Uporablja se za dobavitelje blaga na daljavo/izvajalce storitev TBE in domnevne dobavitelje.

1. ***Ali se gradbene storitve fizičnim osebam v drugo državo članico EU tudi štejejo v prag 10.000 EUR?***

Ne. Prag v višini 10.000 EUR ne zajema gradbenih storitev (ali drugih storitev, razen telekomunikacijskih storitev, storitev oddajanja in elektronsko opravljenih storitev).

V zvezi z gradbenimi storitvami, opravljenimi končnim potrošnikom v drugih državah članicah, imate na voljo dve možnosti:

a) lahko se identificirate za namene DDV v državah članicah, v katerih opravljate gradbene storitve ter prijavite in plačate dolgovani DDV v okviru nacionalnega obračuna DDV v vsaki posamezni državi članici ali

b) se registrirate v posebno unijsko ureditev VEM.

To je preprosta spletna registracija, ki jo opravite na spletnem portalu e-Davki in se uporablja za vse čezmejne prodaje blaga na daljavo znotraj Unije in za vse opravljene storitve končnim potrošnikom v drugih državah članicah EU.

Če ste vključeni v posebno unijsko ureditev VEM, prijavite DDV, ki je zapadel v plačilo v drugih državah članicah EU, prek posebnega obračuna DDV in plačate DDV na za to posebej določen račun. Preko te ureditve torej obračunavate DDV za vse storitve in dobave blaga na daljavo, ki jih boste opravljali končnim potrošnikom v katerikoli drugi državi članici. V tem primeru se ni mogoče odločiti tudi za identifikacijo za namene DDV v posamezni državi članici za storitve, opravljene končnim potrošnikom.

1. ***Kako se poroča popravke posebnega obračuna iz preteklih obdobjih v okviru posebne ureditve OSS? Ali so ti popravki dejansko popravljene (pravilne) vrednosti, kakršna bi se morala poročat v preteklem obdobju, ali se poroča samo razlika do pravilne vrednosti?***

V drugem odstavku člena 61 Izvedbe Uredbe Sveta EU 2019/2026 z dne 21. novembra 2019 je določeno, da se spremembe zneskov v obračunu DDV za obdobja od tretjega obračunskega obdobja v letu 2021, opravijo le v obliki prilagoditev enega od pozneje predloženih obračunov (torej na način popravkov iz preteklih obdobij v tekočem posebnem obračunu). Navedeno pomeni, da se v tekoči obračun vključi popravke zneskov iz preteklih obračunskih obdobij, in sicer samo znesek DDV, ki je predmet popravka.

Davčni zavezanec lahko v posebnih obračunih v razdelku »Popravek obračuna DDV« popravlja prvotno poročane zneske, in sicer:

* v primeru premalo poročane vrednosti DDV za določeno državo in določeno davčno obdobje, se poroča le vrednost, ki je bila premalo poročana,
* v primeru preveč poročane vrednosti DDV za določeno državo in določeno davčno obdobje, se poroča vrednot, ki je bila preveč poročana s predznakom minus.
1. ***Za katero obdobje se bo oddajal posebni obračun za OSS?***

Davčni zavezanec, ki bo uporabljal unijsko in/ali neunijsko ureditev, bo moral predložiti poseben obračun DDV za vsako obračunsko obdobje (koledarsko trimesečje), ne glede na to, ali so bile dobave blaga ali storitev, zajete v tej posebni ureditvi, opravljene ali ne.

Davčni zavezanec, ki bo uporabljal uvozno ureditev, ali njegov posrednik, bo moral predložiti poseben obračun DDV za vsak koledarski mesec ne glede na to, ali ali je bila prodaja na daljavo s tretjih ozemelj ali iz tretjih držav uvoženega blaga opravljena ali ne.

1. ***Kakšen je rok za oddajo posebnega obračuna?***

Unijska ureditev - Posebni obračun bo treba predložiti do konca meseca po poteku obračunskega obdobja (po poteku trimesečja), na katero se obračun nanaša, in sicer v elektronski obliki prek portala[eDavki](http://edavki.durs.si/OpenPortal/Pages/StartPage/StartPage.aspx), z obrazcem »Obračun DDV v EU sistem OSS«.

Neunijska ureditev - Posebni obračun DDV bo treba predložiti do konca meseca po poteku obračunskega obdobja (po poteku trimesečja), na katero se obračun nanaša, in sicer v elektronski obliki prek portala eDavki, z obrazcem »Obračun DDV v Non EU sistem OSS«.

Uvozna ureditev – Posebni obračun bo moral  davčni zavezanec predložiti do konca meseca po poteku obračunskega obdobja (po poteku meseca), na katero se obračun nanaša, in sicer  v elektronski obliki prek portala[eDavki](http://edavki.durs.si/OpenPortal/Pages/StartPage/StartPage.aspx), z obrazcem »Obračun DDV v uvozni sistem OSS«.

1. ***Na kateri TRR in sklic se bodo morale plačati obveznosti iz posebnega obračuna za OSS ter rok za plačilo?***

Davčni zavezanec, ki bo prijavil uporabo posebne unijske, neunijske oziroma uvozne ureditve, bo moral plačati DDV ob predložitvi posebnega obračuna DDV oziroma najpozneje na dan poteka roka za predložitev obračuna. Pri plačilu bo moral navesti ustrezen obračun DDV. DDV mora plačati na bančni račun, ki je denominiran v eurih in ki ga določi davčni organ.

Davek se bo plačal na račun IBAN SI56011006000043576, DDV po posebni ureditvi VEM, Šmartinska cesta 55, Ljubljana. Pri sklicu se bo uporabilo nestrukturirano referenco. Oblika bo odvisna od ureditve:

Unijska ureditev: <MSID>/davčna številka/kvartalno obdobje.leto

Primer: SI/SI11006463/Q3.2021

Neunijska ureditev: <MSID>/EU številka/kvartalno obdobje.leto

Primer: SI/EU705010090/Q3.2021

Uvozna ureditev: <MSID>/IM številka/mesečno obdobje.leto

Primer: SI/IM7050100117/M07.2021

Davčni zavezanec bo moral pri svoji banki preveriti, na kakšen način pravilno vnese nestrukturirano referenco. Če bo izbrana referenca NRC, ni mogoče vnesti ostalih podatkov v polji za strukturirano referenco (polje se zapre). Namesto tega se bo referenca vnesla v polje NAMEN. Pri nekaterih bankah ni možnosti izbire reference, v tem primeru se izbere model SI99 in v polje NAMEN vnese strukturirano referenco.

1. ***Davčni zavezanec je že identificiran za namene DDV v drugih državah članicah, in sicer zaradi preseženega limita (zaradi dobav blaga na daljavo) v drugi državi članici, sedaj bi se rad identificiral za posebno ureditev za OSS. Ali se mora v teh državah deregistrirati ali se bo to uredilo avtomatično, ko se bo prijavil v posebno ureditev OSS?***

Davčni zavezanec, ki se namerava vključiti v posebno ureditev OSS, bo moral to ureditev uporabljati za vse dobave blaga na daljavo in opravljene storitve končnim potrošnikom v drugih državah članicah. Davčni zavezanec, ki bo želel uporabljati posebno ureditev OSS, se bo moral v drugih državah članicah deregistrirati, če se je identificiral samo zaradi preseženega limita od dobav blaga na daljavo.

1. ***Atipični davčni zavezanec (prejemanje in opravljanje storitev v EU) sprašuje, ali je pogoj za vstop v OSS redna identifikacija za namene DDV ali lahko vstopi tudi, če je atipični zavezanec.***

~~Ne, davčni zavezanci, identificirani za namene DDV kot atipični davčni zavezanci, ne izpolnjujejo pogoja za vstop v posebno ureditev OSS, v katero se lahko vključijo samo davčni zavezanci, ki so identificirani za namene DDV po splošni ureditvi. Kot atipične davčne zavezance se razume~~ ~~davčne zavezance, identificirane za namene DDV kot prostovoljne po četrtem odstavku 4. čl. ZDDV-1, davčne zavezance, katerih skupni znesek pridobitev v tekočem koledarskem letu preseže 10.000 eur in davčne zavezance, ki opravljajo in/ali prejema storitve po četrtem odstavku 78. čl. ZDDV-1.~~

Atipični davčni zavezanec se lahko vključi v posebno unijsko ureditev OSS. Navedeno izhaja tudi iz [Priročnika o sistemu vse na enem mestu za DDV](https://vat-one-stop-shop.ec.europa.eu/system/files/2021-07/OSS_guidelines_sl.pdf), in sicer iz odgovora na 14. vprašanje na strani 22. Redna identifikacija za namene DDV tako ni več pogoj za vstop v posebno unijsko ureditev OSS.

1. ***Davčni zavezanec je prejel informacijo, da naj bi bila tudi Norveška s 1. 7. v sistemu OSS (posebni dogovor) - ali to drži?***

Uvozna ureditev se lahko uporablja neposredno (brez obveznosti imenovanja posrednika) ali posredno prek posrednika s sedežem v Uniji. Z Norveško je Unija sklenila sporazum o medsebojni pomoči na področju DDV, vendar ta sporazum velja le, če davčni zavezanec iz Norveške opravlja prodajo blaga iz te države.

Od 1. julija 2021 bo treba za vse komercialno blago, uvoženo v Unijo, obračunati DDV.  Poenostavitev pri obračunu DDV za prodajo blaga majhne vrednosti lahko davčni zavezanec uporabi z registracijo v posebno uvozno ureditev (IOSS) v eni od držav članic EU. Če se odloči za registracijo v IOSS, se bo moral registrirati le v eni od držav članic EU, prodajal pa bo lahko v vseh 27 državah članicah EU. Imenovati bo moral posrednika, ki ga bo registriral v IOSS v državi članici, v kateri ima posrednik sedež in bo za njega izpolnjeval obveznosti, ki izhajajo iz posebne uvozne ureditve. Davčnemu zavezancu iz Norveške pa zaradi sporazuma o medsebojni pomoči na področju DDV ne bo treba imenovati posrednika.

Če se davčni zavezanec ne prijavi v IOSS, bodo pristojni carinski organi ob uvozu blaga majhne vrednosti obračunali DDV. Kupec v Uniji bo v tem primeru blago prejel šele po plačilu DDV.

1. ***Ali je že možno testirati oddajo posebnega obračuna in registracijskih obrazcev v okviru posebne ureditve OSS ter ali so že objavljene sheme posameznih obrazcev?***

Na spletni strani Finančne uprave Republike Slovenije, in sicer na portalu Beta eDavki, smo davčnim zavezancem že omogočili oddajo registracijskih in obračunskih obrazcev za namene testiranja. Sheme za navedene obrazce so objavljene na odprtem portalu eDavki.



1. ***Ali je lahko elektronski vmesnik istočasno registriran za unijsko ureditev OSS in za uvozno IOSS? Npr. davčni zavezanec s sedežem v Sloveniji, preko elektronskega vmesnika prodaja blago na daljavo končnim potrošnikom v EU in prodaja blago iz EU in hkrati uvoženo blago končnim potrošnikom?***

Da, davčni zavezanec, ki omogoča prodajo blaga na daljavo znotraj Unije je lahko istočasno vključen v unijsko in uvozno ureditev OSS. Če davčni zavezanec omogoča prodajo blaga na daljavo znotraj Unije (blago je na ozemlju Unije), se lahko vključi v unijsko ureditev. Če preko vmesnika omogoča tudi prodajo blaga na daljavo s tretjih ozemelj ali iz tretjih držav uvoženega blaga v pošiljkah z realno vrednostjo največ 150 eurov, se vključi v uvozno ureditev. V slednjem primeru elektronski vmesnik postane domnevni dobavitelj, ker na podlagi prvega odstavka 6.a člena predloga ZDDV-1 (prvi odstavek 14.a člena Direktive o DDV) z uporabo elektronskega vmesnika omogoča dobavo blaga znotraj Unije.

Več o elektronskih vmesnikih in njihovi vlogi je pojasnjeno v [Pojasnilih EK o pravilih o DDV pri e-trgovanju](https://ec.europa.eu/taxation_customs/sites/taxation/files/vatecommerceexplanatory_28102020_en.pdf) ([Explanatory Notes on the new VAT e-commerce rules](https://ec.europa.eu/taxation_customs/sites/taxation/files/vatecommerceexplanatory_28102020_en.pdf)).

1. ***Davčni zavezanec s sedežem v Uniji je zaradi preseženega praga prodaj blaga na daljavo znotraj Unije v Sloveniji identificiran za namene DDV. S 1. 7. 2021 se bo davčni zavezanec vključil v posebno ureditev OSS ter posledično s 30. 6. 2021 odjavil iz sistema DDV v Sloveniji. V zvezi s tem ga zanima, ali bo tuj davčni zavezanec za vračila blaga, vrnjena po 1. 7. 2021, nanašajo pa se na opravljene dobave do 30. 6. 2021, lahko znižal obveznost za slovenski DDV v okviru posebne ureditve OSS v državi sedeža, ali bo moral obdržati slovensko DDV številko in vračila, ki pomenijo znižanje izhodnega DDV, izvesti preko slovenske DDV številke. Meni, da bi se lahko vračila obravnavala v okviru posebne ureditve OSS, ne glede na to, če se vračilo nanaša na dobavo do 30. 6. 2021.***

Davčni zavezanec s sedežem v drugi državi članici lahko za vračilo blaga, dobavljenega na daljavo do 30. 6. 2021 ter vrnjenega s strani kupcev po 1. 7. 2021, ko se je v državi sedeža vključil v posebno unijsko ureditev OSS, v Sloveniji pa ne bo več identificiran za namene DDV, vloži zahtevek za vračilo DDV na podlagi 88.b člena ZDDV-1 v papirni obliki ali prek eDavkov (z ustreznimi dokazili). Vračila v okviru posebne ureditve OSS se lahko izvajajo samo za dobave blaga na daljavo, opravljene po 1. 7. 2021. Ker v obravnavanem primeru davčni zavezanec ne bo več identificiran za namene DDV, lahko predloži zahtevek za vračilo DDV v papirni obliki ali kot lasten dokument prek eDavkov, kateremu mora predložiti tudi ustrezna dokazila za izpolnjevanje pogojev iz drugega odstavka 39. člena ZDDV-1.

1. ***Ali se skupna vrednost za določitev kraja dobave blaga na daljavo in opravljenih TBE storitev v višini 10.000 eur začne seštevati od 1. 7. dalje?***

Ne, v zvezi s pragom je pomembno, da skupna vrednost opravljenih TBE storitev in dobavljenega blaga na daljavo brez DDV v tekočem koledarskem letu (2021) in v predhodnem koledarskem letu (2020) ne presega 10.000 eurov.

1. ***Ali so dobave blaga in vgradnja tega blaga končnemu potrošniku v drugi državi članici vključene v posebno ureditev VEM?***

Če je bila opravljena dobava blaga z montažo, ne gre za dobave blaga na daljavo, za katere bi se lahko uporabila posebna ureditev.

1. ***Ali je treba vnaprej vedeti, kdaj se bo presegel prag 10.000 eurov, ali se lahko vključim po preseženemu pragu?***

Ko se prag v višini 10.000 eur preseže, se glede kraja obdavčitve uporabi splošno pravilo, tj. DDV zapade v plačilo v državi članici prejemnika TBE storitev oziroma v primeru prodaje blaga na daljavo v državi članici, v katero se odpošlje ali prepelje blago. Če predvidevate, da boste presegli prag 10.000 eur, se lahko v unijsko ureditev vključite pred koledarskim četrtletjem, v katerem predvidevate, da bo ta prag presežen. Lahko se vključite tudi po preseženem pragu, vendar boste morali tudi od dobav, opravljenih v vmesnem času obračunavati DDV države članice prejemnika oz. v katero je blago dobavljeno, kar pomeni, da boste morali biti v vmesnem času identificirani za namene DDV v tej/teh državah članicah v splošno ureditev.

1. ***Ali prag 10.000 eur velja za vse države članice skupaj ali po posamezni državi članici?***

Vrednost opravljenih TBE storitev in prodaj blaga na daljavo zajema vrednost teh transakcij v vseh državah članicah skupaj in ne po posamezni državi članici.

1. ***Ali atipični davčni zavezanec s preseženim pragom in vključitvijo v unijsko ureditev VEM postane tudi avtomatično identificiran za namene DDV v splošni shemi?***

~~Davčni zavezanec, ki je identificiran za namene DDV kot atipični davčni zavezanec, mora pred vključitvijo v unijsko ureditev VEM spremeniti tip registracije v splošno identifikacijo za namene DDV.~~

Atipični davčni zavezanec, ki je presegel prag za vključitev v unijsko ureditev VEM, ne postane avtomatično identificiran za namene DDV po splošni shemi. Če želi spremeniti tip registracije v splošno ureditev, mora predložiti nov obrazec DDV-P2 za registracijo v splošno ureditev DDV. Za vključitev v posebno unijsko ureditev VEM, identifikacija v splošno ureditev ni pogoj.

1. ***Se po 1. 7. 2021 pri prodaji TBE storitev prek spletne platforme kaj spremeni, ali DDV še vedno odvaja spletna platforma?***

Po 1.7.2021 se spremeni vloga spletnih platform le v primeru prodaje blaga na daljavo.

Pri opravljanju TBE storitev preko platforme je odvisno, v kakšnem razmerju sta ponudnik, ki izvaja TBE storitve in spletna platforma. Če spletna platforma izvaja TBE storitve v imenu izvajalca storitve, je izvajalec teh storitev tisti, ki je opravil TBE storitve končnemu potrošniku, zato v tem primeru DDV odvede izvajalec storitev in ne spletna platforma. Spletna platforma odvede DDV v primeru, ko sama izvaja TBE storitve (v svojem imenu).

1. ***Prodajam digitalne produkte (pdf datoteke) prek spletne platforme Etsy strankam v EU in izven EU. Ne presegam praga 10.000 eurov, kakšne so moje obveznosti?***

Nova pravila ne posegajo na poslovanje med davčnimi zavezanci in končnimi potrošniki s sedežem izven Unije, ampak samo na poslovanje med davčnimi zavezanci in končnimi potrošniki v državah članicah EU. Kraj opravljanja TBE storitev osebam, ki niso davčni zavezanci in imajo sedež zunaj Unije, je na podlagi 30.d člena ZDDV-1 v državi, kjer ima ta oseba sedež, stalno oziroma običajno prebivališče. Prag 10.000 eurov velja samo za opravljanje TBE storitev in prodaj blaga na daljavo, ki se izvedejo končnim potrošnikom v Uniji.

1. ***Različne države imajo različne stopnje DDV. V primeru prodaj blaga na daljavo do višine 10.000 eurov se DDV verjetno še vedno obračuna po stopnji DDV, ki velja v Sloveniji? Kaj pa, ko je prag presežen, se DDV obračuna po stopnji vsake države posebej, v katero se opravi prodaja blaga na daljavo?***

Ob izpolnjevanju pogojev iz 30.f člena predloga ZDDV-1 (oz. 9. člena predloga Pravilnika o obveznostih glede davka na dodano vrednost v zvezi z direktivami Sveta (EU), ki veljajo za opravljanje storitev in prodajo blaga na daljavo) je prodaja blaga na daljavo do višine 10.000 eurov obdavčena v Sloveniji, zato se na računih obračuna DDV (če ste identificirani za namene DDV) po stopnji, ki velja v Sloveniji. Po preseženem pragu 10.000 eurov je obdavčitev v državi prejemnika blaga, zato se obračuna stopnja DDV, ki velja v državi prejemnika blaga.

1. ***Kako pogosto se dela obračune državam članicam, ko je presežen prag 10.000 eurov?***

Davčni zavezanec, ki se vključi v unijsko ureditev, mora predlagati posebne obračune za vsako koledarsko trimesečje.

1. ***Ali velja za slovensko podjetje, ki ni davčni zavezanec in prekorači prag 10.000 eurov, da se mora vključiti v VEM in zaračunavati DDV tudi slovenskim kupcem?***

Za davčnega zavezanca, ki ni identificiran za namene DDV (mali davčni zavezanec) in opravlja prodaje blaga na daljavo ter izpolnjuje pogoje iz 30.f člena predloga ZDDV-1 (oz. 9. člena predloga Pravilnika o obveznostih glede davka na dodano vrednost v zvezi z direktivami Sveta (EU), ki veljajo za opravljanje storitev in prodajo blaga na daljavo), velja do 10.000 eurov kraj obdavčitve v Sloveniji, zato mu do tega praga ni treba obračunavati DDV. Kraj obdavčitve se prenese v države potrošnikov, ko se preseže prag 10.000 eurov. Od teh dobav se nato obračunava DDV države potrošnika, in sicer ali prek unijske ureditve oz. obračuna znotraj te ureditve (vlogo za vključitev je treba oddati pred koledarskim četrtletjem, v katerem predvidevate, da bo ta prag presežen) ali pa se morate identificirati za namene DDV v teh državah članicah (če se ne odločite za uporabo posebne ureditve VEM). Predpogoj za vključitev v unijsko ureditev je predhodna identifikacija za namene DDV.

1. ***Ali DDV odvajamo v druge države članice sami ali ga lahko računovodski servis?***

Davek po posebnem obračunu se odvede na vplačilni račun FURS, ki nato zneske odvede po posameznih državah članicah. Predlaganje obrazcev in vplačila lahko izvaja za davčnega zavezanca tudi računovodski servis, če ima za to pooblastila davčnega zavezanca.

1. ***Slovensko podjetje prodaja blago prek spletne platforme (Etsy, Amazon…). Blago gre direktno iz Kitajske h končnemu potrošniku v druge države članice. Kako je v tem primeru ter v primeru, ko se prek spletne platforme prodaja blago, ki ni bilo uvoženo ali je elektronski vmesnik vedno domnevni dobavitelj?***

Spletna platforma (elektronski vmesnik) postane domnevni dobavitelj v primeru prodaje na daljavo s tretjih ozemelj ali iz tretjih držav uvoženega blaga v pošiljkah z realno vrednostjo največ 150 evrov, ali v primeru dobave blaga znotraj Unije (gre za blago, ki je že spuščeno v prost pretok v Uniji, in blago, ki je v Uniji, če gre za domačo dobavo blaga ali dobavo blaga znotraj Unije), ki jo opravi davčni zavezanec, ki nima sedeža v Uniji. Ob tem morajo biti izpolnjeni določeni pogoji, da se platforma šteje za domnevnega dobavitelja (npr. določa splošne pogoje, pod katerimi se opravi dobava blaga, je udeležena pri odobritvi zaračunavanja plačila prejemniku ali pri naročanju ali dostavi blaga). Platforma se lahko v nekaterih primerih dobav šteje za domnevnega dobavitelja, v nekaterih pa ne (odvisno od primera).

1. ***Slovenski davčni zavezanec prek platforme Booking in Airbnb oddaja nepremičnine v Sloveniji tujcem in slovenskim državljanom. Ali se je zavezan vključiti v posebno unijsko ureditev VEM?***

Pri oglaševanju nastanitvenih kapacitet prek spletnih platform kot so Booking, Airbnb gre za opravljanje elektronskih storitev med davčnimi zavezanci (25. člen ZDDV-1). Te transakcije niso vključene v posebno ureditev.

Glede oddajanja nastanitvenih kapacitet fizičnim osebam, ki imajo sedež v drugi državi članici, pa velja, da je kraj obdavčitve teh storitev država, v kateri se nahaja ta nepremičnina. Davčni zavezanec se lahko za oddajanje nastanitvenih kapacitet, ki se nahajajo v drugi državi članici, če so opravljene končnim potrošnikom, vključi v sistem VEM ali se identificira za namene DDV v državi, kjer opravlja te storitve (kjer se nahaja nepremičnina). Opozarjamo, da se navedene storitve ne vključujejo v prag 10.000 eur, kar pomeni, da so vedno obdavčene v državi članici, kjer se nepremičnina nahaja.

1. ***Kako se poroča prek posebnega obračuna, če so bile kupcu zaračunane tudi transportne storitve in blago, in sicer vsako zase?***

Razumemo, da kupec naročenega blaga ne bi mogel kupiti brez da bi bila opravljena storitev pošiljanja (gre za nedeljivo transakcijo). V tem primeru se navedena dobava šteje za enotno dobavo blaga na daljavo in se storitev pošiljanja všteva v davčno osnovo za dobavo blaga na daljavo. Pri tem ni pomembno, ali je storitev prevoza na računu posebej izkazana.

1. ***Kaj mora storiti davčni zavezanec, identificiran za namene DDV, kateremu so bile opravljene storitve, katerih kraj obdavčitve se določi po prvem odstavku 25. člena ZDDV-1 oz. dobavljeno blago prek spleta in je dobavitelj kljub prejemu identifikacijske številke za namene DDV kupca, obračunal in poročal DDV nepravilno prek posebne ureditve OSS, ki velja samo za dobave blaga na daljavo in storitve, ki se opravijo končnim potrošnikom?***

Davčni zavezanec, identificiran za namene DDV, mora ob nakupu blaga prek spleta oz. prejemu storitev, katerih kraj obdavčitve se določi po prvem odstavku 25. člena ZDDV-1, izvajalcu transakcije sporočiti identifikacijsko številko za namene DDV. Za takšne transakcije se ne uporabljajo posebne ureditve OSS. Od teh transakcij mora obračunati DDV prejemnik blaga oz. storitve (samoobdavčitev). Če je izvajalec takšne transakcije kljub temu, da mu je kupec/naročnik (pridobitelj blaga oz. prejemnik storitve) pravočasno posredoval identifikacijsko številko za namene DDV, obračunal DDV, prejemnik takšen račun lahko zavrne. Če je prejemnik že izvedel plačilo, lahko vračilo zahteva neposredno od dobavitelja/izvajalca. Izvajalec, ki je nepravilno izkazal transakcijo v posebnem obračunu OSS, lahko to napako popravi v naslednjem predloženem posebnem obračunu OSS.

1. *Davčni zavezanec se bo prijavil v posebno unijsko ureditev OSS, in sicer za dobave blaga na daljavo. Ali mora v tem primeru v splošnem obračunu, podatke o prodaji blaga na daljavo vpisati tudi v polje 13 obrazca DDV-O?*

V polje 13 obrazca DDV-O se ne vpisuje vrednosti dobavljenega blaga na daljavo, če davčni zavezanec za te dobave uporablja posebno ureditev iz 6.b podpoglavja XI. poglavja predloga ZDDV-1 (2. podpoglavje IX. Poglavja Pravilnika o obveznostih glede davka na dodano vrednost v zvezi z direktivami Sveta (EU), ki veljajo za opravljanje storitev in prodajo blaga na daljavo – UL RS št. 102/21).

1. *V drugi državi članici opravljam oproščene storitve in dobave blaga končnim potrošnikom. Ali se navedene transakcije tudi poročajo prek sistema VEM?*

Dobave blaga oziroma opravljanje storitev, ki so oproščene v državi članici potrošnje, se ne smejo vključiti v obračun DDV, predložen prek sistema VEM. To velja za vso oproščeno blago oziroma vse oproščene storitve ne glede na to, ali lahko dobavitelj oziroma izvajalec uveljavlja odbitek vstopnega DDV. Rezultat je pri dobavah oziroma opravljenih storitvah, za katere se uporabi tako imenovana ničelna stopnja, enak kot pri oproščenem blagu oziroma storitvah, v zvezi s katerimi velja pravica do odbitka vstopnega DDV, zato prav tako niso vključene v obračun DDV, predložen prek sistema VEM.

1. *S 1. 7. 2021 sem vključen v posebno ureditev VEM, pred tem sem bil identificiran za namene DDV v drugi državi članici zaradi preseženega praga pri prodaji blaga na daljavo. Ali moram predložiti obrazec DDV-PD, če sem vključen v posebno ureditev VEM. Ali moram predložiti tudi obrazec DDV-TBE?*

Obrazec DDV-PD (poročilo o prodaji blaga na daljavo v druge države EU) odda davčni zavezanec, ki opravlja dobave blaga na daljavo končnim potrošnikom v druge države članice, v katerih so te dobave obdavčene in se davčni zavezanec ni odločil za uporabo posebne ureditve VEM, ampak se je v teh državah identificiral za namene DDV v splošno ureditev. Za obdobje od 1.1. 2021 do 30. 6. 2021 bo davčni zavezanec posredoval poročilo DDV-PD, za obdobje od 1. 7. 2021, ko se je vključil v posebno ureditev VEM, pa bo transakcije, ki jih pokriva ta ureditev, vključil v posebni obračun DDV. O teh transakcijah ne poroča na obrazcu DDV-PD.

Obrazec DDV-TBE (poročilo o skupni vrednosti dobav blaga in opravljenih storitev iz drugega odstavka 30.f člena ZDDV-1) odda davčni zavezanec, ki opravlja telekomunikacijske storitve, storitve oddajanja in elektronske storitve (v nadaljevanju TBE storitve) in dobave blaga na daljavo osebam, ki niso davčni zavezanci in imajo sedež, stalno ali običajno prebivališče v drugih državah članicah in skupna vrednost teh transakcij brez DDV v tekočem koledarskem letu ne presega zneska 10.000 evrov in tega zneska ni presegla niti v predhodnem koledarskem letu ter je kraj obdavčitve v Sloveniji. Obveznost predložitve obrazca DDV-TBE velja za vsakega davčnega zavezanca, ne glede na to, ali je identificiran za namene DDV v Sloveniji ali ne. Davčni zavezanec, ki se kljub nedoseganju praga 10.000 eurov vključi v posebno ureditev VEM ali se identificira za namene DDV v drugi državi članici, ne predloži obrazca DDV-TBE, mora pa to izbiro/pravila uporabljati najmanj v tekočem koledarskem letu in dveh naslednjih koledarskih letih.

1. *DZ s sedežem v Sloveniji, ima v Franciji stalno poslovno enoto, iz katere opravlja dobave končnim potrošnikom v Franciji. Ali so dobave končnim potrošnikom v Franciji iz njihove stalne poslovne enote v Franciji, vključene v VEM? Kako je z dobavo blaga na daljavo, ki se iz Slovenije opravi končnim potrošnikom v Franciji?*

Dobave, ki jih DZ opravi končnim potrošnikom v Franciji iz svoje stalne poslovne enote v Franciji, se ne poročajo prek posebne ureditve VEM, temveč prek splošne ureditve DDV v Franciji. Navedene dobave ne predstavljajo prodaje blaga na daljavo znotraj Unije, razen v primeru, ko je dobavo na daljavo opravil elektronski vmesnik (domnevni dobavitelj). Navedeno izhaja tudi iz opisanega primera v [Priročniku o sistemu vse na enem mestu za DDV](https://vat-one-stop-shop.ec.europa.eu/system/files/2021-07/OSS_guidelines_sl.pdf), in sicer na strani 35:

*Primer:*

• *Trgovec ima sedež svoje dejavnosti na Cipru in stalno poslovno enoto v Bolgariji. Na Cipru (država članica identifikacije) uporablja unijsko ureditev.*

• *Blago, ki je na Cipru, dobavlja osebam, ki niso davčni zavezanci, v Grčiji in na Cipru. Poleg tega dobavlja blago, ki je v Bolgariji, osebam, ki niso davčni zavezanci, na Cipru in v Bolgariji.*

• *Trgovec v obračunu, predloženem prek sistema VEM, prijavi naslednje dobave:*

* dobave blaga s Cipra v Grčijo;
* dobave blaga iz Bolgarije na Ciper.

• *Dobave blaga s Cipra na Ciper in iz Bolgarije v Bolgarijo je treba prijaviti v zadevnem domačem obračunu DDV na Cipru oziroma v Bolgariji, saj pri tem ne gre za prodajo blaga na daljavo znotraj Skupnosti.*

Dobave, ki so bile iz Slovenije opravljene končnim potrošnikom v Francijo, se vključijo v posebno ureditev VEM, ker gre za prodajo blaga na daljavo znotraj Unije. Navedeno izhaja iz primera 15 na strani 47 [Pojasnil EK o pravilih o DDV pri e-trgovanju](https://vat-one-stop-shop.ec.europa.eu/system/files/2021-07/vatecommerceexplanatory_28102020_sl.pdf).

1. *DZ s sedežem v Sloveniji, ima v Avstriji stalno poslovno enoto, iz katere opravlja storitve končnim potrošnikom v Avstriji. Ali so opravljene storitve končnim potrošnikom v Avstriji iz njihove stalne poslovne enote v Avstriji, vključene v VEM? Kako je s storitvami, ki se iz Slovenije opravijo končnim potrošnikom v Avstriji, kjer ima DZ stalno poslovno enoto?*

Storitve, ki so opravljene iz stalne poslovne enote v Avstriji, končnim potrošnikom v Avstriji, niso predmet poročanja v okviru ureditve VEM.

Storitve, ki jih iz Slovenije opravi davčni zavezanec končnim potrošnikom v Avstriji, kjer ima stalno poslovno enoto, niso predmet poročanja v okviru posebne ureditve VEM.

1. *Ali se lahko obveznost za plačilo DDV po posebni ureditvi VEM pobota s presežkom DDV, izkazanim na obračunu DDV v splošni ureditvi?*

Obveznosti za plačilo tujega DDV, ko je Slovenija v vlogi države članice identifikacije, na podlagi 97.a člena ZDavP-2 ni mogoče pobotati s presežkom DDV, izkazanim po obračunu DDV-O. Pobot na podlagi 97.a člena se šteje za ukrep izterjave za poplačilo davčnega dolga, ki pa ga zoper davčne zavezance, ki so vključeni v sistem VEM, lahko izvajajo le države članice potrošnje.

1. *Ali se rok za predložitev posebnega obračuna DDV pri posebni ureditvi VEM in rok za plačilo prestavi, če se izteče na nedelovni dan?*

Posebni obračun je treba predložiti do konca meseca po poteku obračunskega obdobja, na katero se obračun nanaša. DDV je treba plačati ob predložitvi posebnega obračuna DDV oziroma najpozneje na dan poteka roka za predložitev obračuna. Datum za predložitev obračuna in plačilo, se v primeru, da je konec meseca nedelovni dan, ne prestavi. Navedeno izhaja tudi iz [Priročnika o sistemu vse na enem mestu za DDV](https://vat-one-stop-shop.ec.europa.eu/system/files/2021-07/OSS_guidelines_sl.pdf) (Guide to the VAT OSS), in sicer na  str. 37:

»Če je ta datum na konec tedna ali praznik, se rok za predložitev obračuna ne spremeni«.

1. *Tujega davčnega zavezanca, ki je pri nas identificiran za namene DDV zaradi prodaj blaga na daljavo in ni vključen v posebno ureditev VEM zanima, kako je z davčnim potrjevanjem računov, glede na to, da je v 1. točki drugega odstavka 3. člena ZDavPR, ki ureja izjemo od obveznosti davčnega potrjevanja računov, naveden limit 35.000 evrov.*

Namen izjeme v drugem odstavku 3. člena Zakona o davčnem potrjevanju računov -ZDavPR je, da se tuje dobavitelje, tudi če je kraj dobave v Sloveniji in izdajajo račune v skladu s slovenskimi predpisi, izvzame iz obveznosti potrjevanja – prej so bili to le tisti, ki so opravili dobave na daljavo v Slovenijo nad 35.000 EUR, sedaj so to vsi, ki opravljajo dobave na daljavo v Slovenijo ne glede vrednost, če seveda dobavitelji ne uporabljajo katere od posebnih ureditev VEM in že sicer nimajo obveznosti izdaje računov v skladu s slovenskimi predpisi. V skladu s tem bo ZDavPR noveliran.

1. *Opredelitev gotovinskega in negotovinskega plačevanja računov in fiskalizacija računov pri e-trgovanju.*

S predlagano spremenjeno 2. točko prvega odstavka 81. člena ZDDV-1 (16. člen Pravilnika o obveznostih glede DDV v zvezi z direktivami Sveta EU, ki veljajo za opravljanje storitev in prodajo blaga na daljavo) se zaradi zmanjšanja bremen za podjetja, ki uporabljajo posebno ureditev za prodajo blaga na daljavo znotraj Unije (v skladu s spremenjenim 6.b podpoglavjem XI. poglavja), odpravi obveznost izdaje računa za tako prodajo. Če dobavitelj izda račun, se uporabljajo pravila glede izdajanja računov države članice, v kateri je ponudnik registriran na podlagi unijske ureditve (država članica identifikacije). Predmet davčnega potrjevanja so računi za dobave, ki so predmet obdavčitve po ZDDV-1 (kraj dobave je Slovenija) in katere mora davčni zavezanec izdati v skladu s slovensko davčno zakonodajo, če so plačani z gotovino. Računi za dobavo blaga na daljavo, za katere kraj dobave ni Slovenija, niso predmet davčnega potrjevanja računov po Zakonu o davčnem potrjevanju računov. Davčni zavezanec vključen v sistem VEM pa jih izdaja po pravilih države identifikacije.

1. *Kaj lahko stori tuj davčni zavezanec, ki bi že takoj po uveljavitvi novosti v zvezi s posebnimi ureditvami VEM s 1. 7. 2021 ali pa celo že prej, moral plačevati DDV v Sloveniji, vendar se pri nas ni identificiral za namene DDV, niti se ni pravočasno vključil v posebno ureditev VEM?*

Če tuj davčni zavezanec že pred datumom začetka uporabe posebne ureditve VEM na ozemlju Slovenije opravi transakcije, za katere se lahko uporabijo posebne ureditve VEM, mora za obdobja do vključitve v to ureditev, v Sloveniji predložiti obračune DDV-O.

Ker retroaktivna identifikacija za namene DDV v Sloveniji ni mogoča in ker se davčni zavezanec kasneje vključi v posebno ureditev VEM v državi sedeža, mora za obdobja do vključitve v to ureditev, predložiti obračune DDV-O za dobave blaga ali storitev v Sloveniji. V skladu s četrtim odstavkom 89. člena [Zakona o davku na dodano vrednost](http://www.pisrs.si/Pis.web/pregledPredpisa?id=ZAKO4701) – ZDDV-1 je za davčnega zavezanca, ki nima sedeža v Sloveniji, davčno obdobje koledarski mesec. Na podlagi 88.c člena ZDDV-1 lahko davčni zavezanec predloži obračun DDV na podlagi samoprijave, vendar mora v tem primeru hkrati s predložitvijo obračuna, poravnati obveznost DDV in obresti, da se izogne odgovornosti za prekršek. Za tuje davčne zavezance je postopek predložitve obračuna opisan v dokumentu [VAT Identification and obligations of foreign taxable persons](file:///C%3A%5CUsers%5COCVIREKU%5CAppData%5CLocal%5CMicrosoft%5CWindows%5CINetCache%5CContent.Outlook%5CORFOR8AO%5Cpojasnilu), in sicer na strani 8.

1. *Kako je z vračilom plačanega DDV davčnega zavezanca s sedežem v Sloveniji, ki se ni pravočasno vključil v posebno ureditev VEM oziroma se ni identificiral za namene DDV v državi članici potrošnje ter je od navedenih transakcij napačno obračunal DDV v Sloveniji?*

Davčni zavezanec s sedežem v Sloveniji, ki se ni pravočasno vključil v posebno ureditev VEM ali se identificiral za namene DDV v državi članici potrošnje ter je od navedenih transakcij obračunal DDV v Sloveniji, ima pravico zahtevati vračilo tega DDV, če dokaže, da kraj obdavčitve opravljenih transakcij ni Slovenija, torej če ne izpolnjuje pogojev iz prvega odstavka 9. člena [Pravilnika o obveznostih glede davka na dodano vrednost v zvezi z direktivami Sveta (EU), ki veljajo za opravljanje storitev in prodajo blaga na daljavo](http://www.pisrs.si/Pis.web/pregledPredpisa?id=PRAV14353) – Pravilnik.

1. *Ali so dobave blaga v skladišče v drugo državo članico, kjer ima DZ tudi identifikacijsko številko in iz katerega nato opravlja dobave blaga na daljavo končnim potrošnikom, predmet posebne ureditve skladiščenja na odpoklic, ali mora od teh dobav v tej državi članici opraviti samoobdavčitev?*

Na podlagi 9. člena ZDDV-1 (17. člen Direktive o DDV) se za dobavo blaga, opravljeno za plačilo, šteje tudi prenos blaga, ki ga opravi davčni zavezanec iz svojega podjetja v drugo državo članico. Pogoji za uporabo posebne ureditve za skladiščenje na odpoklic niso izpolnjeni (dobava mora biti opravljena davčnemu zavezancu in dobavitelj v tej državi ne sme imeti sedeža svoje dejavnosti niti stalne poslovne enote). O tej dobavi mora DZ poročati v obračunu DDV v polju 12 in na obrazcu RP-O (dobava samemu sebi), v drugi državi članici je fiktivna pridobitev predmet samoobdavčitve. V tem primeru nastane obveznost za obračun DDV 15. dan v mesecu, ki sledi mesecu, ko je bila opravljena dobava (v teh primerih ni izdan račun) in ne ob izvzemu blaga iz skladišča.

Nadaljnja dobava blaga iz tega skladišča končnim potrošnikom v tej državi članici je predmet DDV te države članice (se poroča v nacionalnem obračunu DDV te države članice in ne prek VEM). Dobave, ki se iz tega skladišča opravijo končnim potrošnikom v druge države članice pa predstavljajo predmet poročanja prek VEM.

1. *Ali se za prodajo vina v Španijo, lahko uporabi posebna unijska ureditev VEM ter v katerih primerih prejemnikov se lahko uporabi?*

Na splošno izraz »dobava blaga na daljavo znotraj Unije« zajema dobave za naslednje prejemnike:

* dobave blaga za osebe, ki niso davčni zavezanci (končni potrošniki)
* dobave blaga (vključno s trošarinskimi proizvodi) davčne zavezance ali pravne osebe, ki niso davčni zavezanci iz člena 151 Direktive o DDV/54. člen ZDDV-1 (diplomatski odnosi, mednarodni organi, NATO itd.) ter
* dobave blaga (razen trošarinskih proizvodov) za:
1. davčne zavezance, ki opravljajo samo dobave blaga in storitev, za katere nimajo pravice do odbitka DDV,
2. davčne zavezance, ki so upravičeni do skupne pavšalne ureditve za kmete,

  3. davčne zavezance, ki so upravičeni do maržne ureditve za rabljeno blago, in

  4. pravne osebe, ki niso davčni zavezanci (skupina štirih).

Prodaja blaga na daljavo lahko zajema katero koli vrsto blaga, ne glede na njegovo vrednost, vključno s trošarinskimi proizvodi, med katere spada tudi vino. Vendar področje uporabe prvega odstavka člena 14 (4) Direktive o DDV/predlog sprememb 20. člen ZDDV-1 (3. člen Pravilnika o obveznostih glede DDV v zvezi z direktivami Sveta EU ki veljajo za opravljanje storitev in prodajo blaga na daljavo) in s tem tudi unijska ureditev zajema dobave trošarinskega blaga samo v posebnih primerih, glede na to, katerim prejemnikom se blago dobavi, torej samo če se dobavi:

* osebam, ki niso davčni zavezanci, ali
* davčnim zavezancem ali pravnim osebam, ki niso davčni zavezanci, katerih pridobitve znotraj Unije niso predmet DDV v sladu s členom 3 (1) Direktive o DDV/ prvi odstavek 4. člena ZDV-1, torej tistim, ki so navedeni v členu 151 Direktive o DDV/54. člen ZDDV-1.

Prodaja trošarinskega blaga na daljavo znotraj Unije članom tako imenovane skupine štirih ni vključena v prvi odstavek 14 (4) Direktive o DDV, zato je ni mogoče prijaviti v okviru unijske ureditve (člen 3 (1) (b) Direktive o DDV/ točka b) in c) prvega odstavka 4. člena ZDDV-1.

V skladu z navedenim je dobava trošarinskega blaga, med katerega spada tudi vino, vključena med dobavo blaga na daljavo, ki jo pokriva unijska ureditev VEM samo pod pogojem, če je dobava opravljena osebam, ki niso davčni zavezanci, ali davčnim zavezancem ali pravnim osebam, ki niso davčni zavezanci in so navedeni v 54. člen ZDDV-1.

1. *Ali se v posebno unijsko ureditev VEM lahko vključi mali davčni zavezanec?*

Mali davčni zavezanec se mora za uporabo unijske ureditve VEM predhodno identificirati za namene DDV, vendar lahko še naprej uporablja posebno ureditev za male davčne zavezance (več o tem v [Priročniku o sistemu »vse na enem mestu« za DDV, str. 22](https://vat-one-stop-shop.ec.europa.eu/system/files/2021-07/OSS_guidelines_sl.pdf)). Davčni zavezanec je torej lahko za domače dobave še vedno oproščen plačila DDV, če v obdobju zadnjih 12 mesecev ni presegel oziroma ni verjetno, da bo presegel 50.000 evrov obdavčljivega prometa (prvi odstavek 94. člena ZDDV-1). V skladu s trenutno veljavno DDV zakonodajo pa mora predlagati obračune DDV (prazne).

Z novim devetim odstavkom 129. člena Pravilnika se določa, da davčni zavezanec iz prvega odstavka 94. člena ZDDV-1 (mali davčni zavezanec), ki se želi identificirati za namene DDV samo zaradi vključitve v posebno unijsko ureditev, predloži zahtevek za izdajo identifikacijske številke za DDV na obrazcu DDV-P2, na katerem označi polje ~~20~~19 »Opravljanje dobav/storitev po 130.c členu ZDDV-1 (unijska ureditev VEM)«. V skladu z novim 156.a členom Pravilnika je za tega davčnega zavezanca predpisana izjema od obveznosti predložitve obračuna DDV.

Navedene določbe Pravilnika se uporabljajo od 1. julija 2022 dalje. Do uveljavitve sprememb Pravilnika velja, da se mora davčni zavezanec, ki se želi vključiti v posebno unijsko ureditev VEM, predhodno identificirati za namene DDV kot prostovoljni davčni zavezanec (ne dosega zneska 50.000 eurov obdavčljivega prometa) ter predlagati prazne obračune DDV.

1. ***Davčni zavezanec prek spletne platforme ponuja digitalne storitve kot so ikone, ilustracije in podobno (prodaja slik v formatih jpg., .png,. gif), ki predstavljajo elektronske storitve in sprašuje, ali elektronski vmesnik (spletna platforma) izpolnjuje pogoje domnevnega dobavitelja.***

Davčni zavezanec, ki omogoča dobavo blaga z uporabo elektronskega vmesnika, kot je trg, platforma, portal ali podobno sredstvo, je domnevni dobavitelj v skladu s 6.a členom ZDDV-1 v primeru:

1) prodaje na daljavo s tretjih ozemelj ali iz tretjih držav uvoženega blaga v pošiljkah z realno vrednostjo največ 150 evrov, ki se pogosto imenuje blago nizke vrednosti, ali

2) dobave blaga znotraj Unije, ki jih opravi davčni zavezanec, ki nima sedeža v Uniji, za osebo, ki ni davčni zavezanec (vključene so domače dobave in prodaje blaga na daljavo znotraj Unije).

Z drugimi besedami, davčni zavezanec, ki omogoča dobavo z uporabo elektronskega vmesnika, postane domnevni dobavitelj, kadar prek svojega elektronskega vmesnika dobavlja:

-  blago v pošiljkah z realno vrednostjo največ 150 evrov, ki se dobavi prejemniku v EU in uvozi v EU, ne glede na to, ali ima osnovni dobavitelj/prodajalec sedež v EU ali zunaj EU;

-  blago, ki je bilo že dano v prost promet v EU, in blago, ki je v EU, ki se dobavi prejemnikom v EU, ne glede na njegovo vrednost, kadar osnovni dobavitelj nima sedeža v Uniji.

V skladu z navedenim se določbe domnevnega dobavitelja uporabljajo samo pri prodaji blaga na daljavo, in sicer pod pogoji iz 6.a člena ZDDV-1 ter ne veljajo v primeru opravljanja storitev. Elektronski vmesnik pri opravljanju storitev ne izpolnjuje pogoje domnevnega dobavitelja.

1. ***Ali morajo davčni zavezanci, ki so se prostovoljno identificirali za namene DDV samo zaradi vstopa v posebno ureditev VEM, po 1. 7. 2022 predložiti nov obrazec za registracijo (DDV-P2) ali bo izvedena avtomatska sprememba?***

Davčni zavezanci, ki so se prostovoljno identificirali samo zaradi vstopa v posebno unijsko ureditev VEM in bi želeli uveljaviti izjemo od obveznosti predložitve obračuna DDV po 156.a členu Pravilnika, morajo od 1. julija 2022 dalje predložiti nov obrazec DDV-P2, na katerem označijo polje 19 »Opravljanje dobav/storitev po 130.c členu ZDDV-1 (unijska ureditev VEM). K obrazcu predložijo prilogo z navedbo, da gre za spremembo, ki je v veljavi šele s 1. 7. 2022 in so za domače dobave še vedno oproščeni plačila DDV. Na ta način se bo za navedene davčne zavezance zagotovilo izvajanje na podlagi 156.a člena Pravilnika predpisane izjeme od obveznosti predložitve obračuna DDV. Če davčni zavezanec ne bo predložil novega obrazca DDV-P2, bo moral še naprej oddajati obračune DDV. Oddaja obrazca DDV-P2 z označitvijo polja 19 bo mogoča od 1. julija 2022 dalje.

1. ***Ali so prejemniki pri dobavi blaga na daljavo le fizične osebe?***

Ne, prejemniki pri dobavi blaga na daljavo niso samo fizične osebe (končni potrošniki). Izraz »dobava blaga na daljavo znotraj Unije« zajema dobave za naslednje prejemnike:

* dobave blaga za osebe, ki niso davčni zavezanci (končni potrošniki)
* dobave blaga (vključno s trošarinskimi proizvodi) za davčne zavezance ali pravne osebe, ki niso davčni zavezanci, iz člena 151 Direktive o DDV/54. člen ZDDV-1 (diplomatski odnosi, mednarodni organi, NATO itd.) ter
* dobave blaga (razen trošarinskih proizvodov) za:
1. davčne zavezance, ki opravljajo samo dobave blaga in storitev, za katere nimajo pravice do odbitka DDV,
2. davčne zavezance, ki so upravičeni do skupne pavšalne ureditve za kmete,
3. davčne zavezance, ki so upravičeni do maržne ureditve za rabljeno blago, in
4. pravne osebe, ki niso davčni zavezanci.